Official Journal L 157 , 30/04/2004 P. 0114 - 0135



Id-Deċiżjoni tal-Kunsill tad-29 ta' April 2004 dwar il-kontribuzzjoni finanzjarja Komunitarja għal programmi ta' kontroll tas-sajd ta' l-Istati Membri (2004/465/KE) IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 37 tiegħu, Wara li kkunsidra l-proposta mill-Kummissjoni, Wara li kkunsidra l-opinjoni tal-Parlament Ewropew [1], Billi: (1) Il-politika komuni tas-sajd (PKS) tistabbilixxi r-regoli ġenerali dwar il-konservazzjoni, immaniġġar u esplojtazzjoni responsabbli, u l-ipproċessar u marketing ta' riżorsi akwatiċi ħajjin. (2) Għanijiet u regoli speċifiċi huma stabbiliti b'mod partikolari fir-Regolament tal-Kunsill(KE) Nru 2371/2002 ta' l-20 ta' Diċembru 2002 dwar il-konservazzjoni u l-esplojtazzjoni sostenibbli tar-riżorsi tas-sajd taħt il-politika komuni tas-sajd [2]. (3) Ir-responsabbiltà biex ikun żgurat li attivitajiet imwettqa fl-ambitu tal-PKS josservaw dawk ir-regoli hija primarjament ta' l-Istati Membri. (4) L-Istati Membri għandu jkollhom ir-riżorsi umani u finananzjarji rekwiżiti biex jaqdu r-responsabbiltà tagħhom biex jikkontrollaw l-attivitajiet tas-sajd u jinfurzaw ir-regoli tal-PKS. (5) Ir-Regolament (KE) Nru 2371/2002 enfasizza l-ħtieġa li jittejjeb iktar il-kontroll ta' l-attivitajiet tas-sajd biex ikun miġġieled b'kull mezz is-sajd illegali u mhux iddikjarat ġewwa u barra l-ilmijiet Komunitarji. Huwa identifika teknoliġiji b'kontroll mill-bogħod bħala għodda biex jinkisbu aħjar l-għanijiet ta' kontrol taħt il-PKS u estenda l-obbligu għall-immonitorjar mill-bogħod permezz ta' sistemi ta' mmonitorjar ta' bastimenti għall-bastimenti ta' iktar minn 15-il metru minn tarf sa tarf. (6) B'effett mid-data ta' adeżjoni ir-regoli tal-PKS għandhom japplikaw għall-Istati Membri kollha li għandhom ikunu kapaċi josservaw ir-rekwiżiti kollha preskritti mill-liġi Komunitarja, b'mod partikolari fil-qasam tal-kontroll. Dawk l-Istati Membri l-ġodda għandhom jingħataw il-mezzi biex ikunu jistgħu iwettqu l-obbligi tagħhom. (7) Il-Komunità ilha tagħti assistenza finanzjarja lill-Istati Membri sa mill-1990 biex jagħmlu l-kontroll iktar effiċjenti u effikaċi u b'mod partikolari jintroduċu u jestendu t-teknoloġija ta' kontroll mill-bogħod u xbieki (networks) ta' teknoloġija ta' informazzjoni, itejbu l-abbiltajiet ta' l-istaff u jgħammru l-awtoritàjiet kompetenti b'bastimenti ta' l-għassa u ajruplani ta' sorveljanza. (8) L-iskema finanzjarja kurrenti skond id-Deċiżjoni tal-Kunsill Nru 2001/431/KE tat-28 ta' Mejju 2001 dwar il-kontribuzzjoni finanzjarja Komunitarja lejn ċerta nefqa magħmula minn Stati Membri fl-implimentazzjoni tas-sistemi ta' kontroll, spezzjoni u sorveljanza applikabbli għall-politika komuni tas-sajd [3] skadiet fl-aħħar ta' l-2003. Hemm xiehda, madankollu, li r-riżorsi ta' l-Istati Membri għadhom inadegwati. (9) Huwa ta' importanza suprema li jkun żgurat li r-regoli tal-PKS ikunu infurzati b'mod effettiv mal-Komunità kollha. Jidher li xi wħud minn dawk involuti fil-proċeduri amministrattivi jew penali mhux dejjem ikunu konxji tal-ħtieġa li jimponu sanzjonijiet, li jkunu disswasivi biex tkun evitata l-esplojtazzjoni eżaġerata tal-ħażniet tal-ħut. Huwa għalhekk xieraq li jkunu promossi attivitajiet li jiffokaw l-attenzjoni fuq din il-kwistjoni. (10) Ir-Regolament (KE) Nru 2371/2002 enfasizza l-ħtieġa li tissaħħaħ il-koperazzjoni u l-kordinazzjoni fost Stati Membri u mal-Kummissjoni biex jissaħħaħ il-kontroll u tkun skoraġġita l-imġieba kontrarja għar-regoli tal-PKS. Struttura ddisinjata biex torganizza l-koperazzjoni u l-kordinazzjoni ta' attivitajiet ta' kontroll u ta' mezzi ddedikati għal għanijiet ta' kontroll hija mistennija li tkun operazzjonali (titħaddem) fl-2006. (11) Huwa għahekk xieraq li appoġġ finanzjarju għandu jissokta jkun ipporvdut lil Stati Membri sa dak ż-żmien. Huwa meħtieġ li jkun żgurat li fondi Komunitarji jkunu allokati b'mod effiċjenti bil-ħsieb li jitnaqqsu djufijiet identifikati. Il-fondi għandhom jintużaw skond il-prinċipji ta' mmaniġġar finanzjarju solidu. (12) Ammont finanzjarju ta' referenza, fit-tifsira tal-punt 34 tal-Ftehim Interistituzzjonali tas-6 ta' Mejju 1999 bejn il-Parlament Ewropew, il-Kunsill u l-Kummissjoni dwar dixxiplina tal-budget u titjib tal-proċedura tal-budget [4], huwa inkluż f'din id-Deċiżjoni għat-tul kollu tal-perjodu li għalih l-assistenza finanzjarja għandha tkun ipprovduta, mingħajr b'hekk ma tolqot (taffettwa) l-poteri ta' l-awtorità tal-budget kif iddefinit fit-Trattat. (13) Stati Membri għandhom jagħmlu stima tal-programmi tagħhom u l-impatt tan-nefqa tagħhom fuq il-kontroll, spezzjoni u sorveljanza, ta' kull sena u matul il-perjodu kollu kopert minn din id-Deċiżjoni u d-Deċiżjoni Nru 2001/431/KE. (14) Miżuri transitorji għandhom ikunu stabbiliti għal talbiet għal rimborż ta' nefqa fuq il-bażi tad-Deċiżjoni 2001/431/KE. (15) Biex tkun żgurata l-kontinwità mad-Deċiżjoni 2001/431/KE, din id-Deċiżjoni għandha tapplika mill-1 ta' Jannar 2004, ADOTTA DIN ID-DEĊIŻJONI: Artikolu 1 Materja ta' suġġett (Suġġett) Din id-Deċiżjoni tistabbilixxi l-kondizzjonijiet li taħthom il-Komunità tista' tagħti kontribuzzjoni finanzjarja lil Stati Membri għall-programmi ta' kontrol tas-sajd tagħhom. Artikolu 2 Definizzjonijiet Għall-għan ta' din id-Deċiżjoni d-definizzjonijiet li ġejjin għandhom japplikaw: 1. "Kontribuzzjoni finanzjarja" tfisser kontribuzzjoni finanzjarja mħallsa mill-Komunità lil Stat Membru skond din id-Deċiżjoni; 2. "Programm ta' kontroll tas-sajd" tfisser programm miktub minn Stat Membru għall-immonitorjar, kontroll u sorveljanza fl-oqsma tal-politika komuni tas-sajd (PKS) kif rekwiżit bir-Regolament (KE) Nru 2371/2002; 3. "Stat Membru ġdid" tfisser pajjiż li jaderixxi mal-Komunità fl-1 ta' Mejju 2004. Artikolu 3 Programm ta' kontroll tas-sajd annwali 1. Stati Membri li jixtiequ jirċievu kontribuzzjoni finanzjarja għandhom jinnotifikaw lill-Kummissjoni programm ta' kontroll tas-sajd annwali li jispeċifika: (a) l-għanijiet tal-programm; (b) ir-riżorsi umani disponibbli; (ċ) ir-riżorsi finanzjarji disponibbli; (d) in-numru ta' bastimenti u ajruplani disponibbli; (e) lista ta' proġetti li għalihom kontribuzzjoni finanzjarja qiegħda tintalab; (f) in-nefqa ġenerali ppjanata biex jinkisbu l-proġetti; (g) skeda għall-kompletar ta' kull proġett elenkat fil-programm; (h) lista ta' indikaturi li għandhom jintużaw biex tkun stmata l-effikaċità tal-programm. 2. L-Istati Membri kollha għandhom jissottomettu il-programm ta' kontroll tas-sajd annwali tagħhom sa l-1 ta' Ġunju 2004 għall-2004 u sal-31 ta' Jannar 2005 għall-2005. 3. Regoli ddettaljati dwar il-kontenut tal-programm ta' kontroll tas-sajd jinġiebu fl-Anness I, fil-parti A. Artikolu 4 Azzjonijiet koperti 1. Il-proġetti li għalihom kontribuzzjoni finanzjarja qiegħda tintalab għandhom ikunu konnessi ma' waħda jew iktar mill-azzjonijiet li ġejjin: (a) xiri ta', installazzjoni u assistenza teknika għat-teknoloġija tal-kompjuter u stabbiliment ta' xbieki (networks) ta' IT li jippermettu skambju ta' data effiċjenti u żgura in konnessjoni ma' mmonitorjar, kontroll u sorveljanza ta' attivitajiet tas-sajd; (b) xiri u twaħħil abbord bastimenti tas-sajd ta': (i) apparati elettroniċi ta' lokalizzazzjoni li jagħmlu possibbli għall-bastimenti li jkunu mmonitorjati minn distanza minn ċentri ta' immonitorjar tas-sajd permezz ta' sistema ta' mmonitorjar ta' bastimenti (SMB); (ii) reġistrazzjoni elettronika u apparati ta' rrapportar, li jippermettu trasmissjoni ta' data mill-bastiment; (ċ) proġetti pilota (sperimentali) li jkunu konnessi ma' u implimentazzjoni ta' tekonoloġiji ġodda dwar il-kontroll ta' attivitajiet tas-sajd; (d) programmi ta' taħriġ u skambju ta' impjegati taċ-Ċivil responsabbli minn xogħol ta' immonitorjar, kontroll u sorveljanza fiż-żona tas-sajd; (e) implimentazzjoni tas-spezzonijiet sperimentali (pilota) u skemi ta' osservaturi; (f) analiżi ta' spiża/benfiċċju u stima tan-nefqa ġenerali minfuqa mill-awtoritàjiet kompetenti fit-twettiq ta' mmonitorjar, kontroll u sorveljanza ta' attivitajiet tas-sajd; (g) inizjattivi inklużi seminars u għodda tal-media bil-għan li jkabbru l-għarfien fost is-sajjieda u parteċipanti oħra bħal spetturi, prosekuturi pubbliċi u mħallfin, kif ukoll il-pubbliku in ġenerali tal-ħtieġa li jkun miġġieled sajd irresponsabbli u illegali u dwar l-implimentazzjoni tar-regoli tal-PKS; (h) xiri u mmodernizzar ta' bastimenti u ajruplani użati għall-ispezzjoni u sorveljanza ta' attivitajiet tas-sajd mill-awtoritàjiet kompetenti ta' l-Istati Membri. 2. Regoli ddettaljati ta' l-azzjonijiet koperti jinġiebu fl-Anness I, il-parti B. Artikolu 5 Approprjazzjonijiet Komunitarji 1. L-ammont finanzjarju ta' referenza għall-implimentazzjoni ta' l-azzjonijiet li għalihom l-assistenza finanzjarja tkun ipprovduta għall-perjodu 2004 sa' l-2005 għandu jkun ta' EUR 70 miljun. L-approprjazzjonijiet annwali għandhom ikunu awtorizzati mill-awtorità tal-budget fil-limiti tal-perspettivi finanzjarji. 2. Fid-deċiżjoni li tagħti kontribuzzjoni finanzjarja Komunitarja li jipprovdi għaliha l-Artikolu 6, il-Kummissjoni għandha tagħti prijorità lill-azzjonijiet li hi tqis l-aktar xierqa biex titjieb l-effiċjenza fl-attivita ta' mmonitorjar, kontroll u sorveljanza, filwaqt li titqies ukoll l-aġir (eżekuzzjoni) ta' Stati Membri fl-implimentar tal-programmi diġa approvati. Artikolu 6 Deċiżjoni dwar il-kontribuzzjoni finanzjarja 1. Fuq il-bażi tal-programmi ta' kontroll tas-sajd issottomessi minn Stati Membri, għandha tittieħed deċiżjoni ta' kull sena, skond il-proċedura li jirreferi għaliha l-Artikolu 30(2) tar-Regolament (KE) Nru 2371/2002. Id-deċżjoni għandha tistabbilixxi: (a) l-ammont globali tal-kontribuzzjoni finanzjarja li għandha tingħata lil kull Stat Membru għall-azzjonijiet fl-Artikolu 4; (b) ir-rata tal-kontribuzzjoni finanzjarja; (ċ) il-kondizzjoni li tapplika għall-kontribuzzjoni finanzjarja. 2. Ir-rata tal-kontribuzzjoni finanzjarja m'għandhiex teċċedi l-50 % tan-nefqa eliġibbli. Madankollu: (a) għall-azzjonijiet li hemm referenza għalihom fl-Artikolu 4(1)(b), il-Kummissjoni tista' tiddeċiedi tagħti somma fissa għal kull apparat ta' lokalizzazzjoni ta' bastimenti jew għal apparat li jippermetti reġistrazzjoni elettronika u rrapportar ta' data; (b) għall-azzjonijiet li jirreferi għalihom l-Artikolu 4(1)(c) u (g), il-Kummissjoni tista' tiddeċiedi fuq rata ta' kontribuzzjoni ogħla minn ta' 50 % tan-nefqa eliġibbli; (ċ) għall-azzjonijiet li jirreferi għalihom l-Artikolu 4(1)(h) ir-rata tista' ma teċċedix il-50 % tan-nefqa eliġibbli għall-Istat Membru l-ġdid u tista' ma teċċedix il-25 % għall-Istat Membru eżistenti. Artikolu 7 Self Wara talba rraġunata ta' Stat Membru, il-Kummissjoni tista' tagħti self sa 50 % tal-kontroll u sorveljanza għal sena. L-ammont tas-self għandu jitnaqqas mill-ammont tal-pagament finali tal-kontribuzzjoni finanzjarja lil dak l-Istat Membru. Jekk rabta vinkolanti ma ssirx mill-awtorità kompetenti fil-perjodu preskritt mill-Artikolu 8, kull self mogħti għandu jitħallas lura mill-ewwel. Artikolu 8 Obbligu tan-nefqa Kull Stat Membru għandu jidħol f'obbligi legali u tal-budget fi żmien 12-il xahar mill-aħħar tas-sena li fiha kien inntofikat bid-deċiżjoni li jirreferi għaliha l-Artikolu 6. Artikolu 9 Implimentazzjoni tal-proġett 1. Il-proġetti għandhom jinbdew skond l-iskeda preskritta fil-programm ta' kontroll tas-sajd annwali u f'kull każ fi żmien sena mid-data ta' l-irbit. 2. Il-proġetti għandhom ikunu kkompletati skond dik l-iskeda. Artikolu 10 Non-implimentazzjoni tal-proġetti Meta Stat Membru jiddeċiedi li ma jimplimentax il-proġett kollu jew parti minnu li għalih tkun ingħatat kontribuzzjoni finanzjarja, huwa għandu jgħarraf immedjatament lill-Kummissjoni, filwaqt li jiddikjara l-implikazzjonijiet għall-programm ta' kontroll tas-sajd tiegħu. Artikolu 11 Nefqa eliġibbli 1. Biex tkun eliġibbli għal rimborż, in-nefqa: (a) għandu jkun hemm provvediment għaliha fil-programm ta' kontroll tas-sajd; (b) għandha tkun konnessa ma' l-azzjonijiet li jirreferi għalihom l-Artikolu 4; (ċ) għandha tikkonċerna proġetti bi spiża li teċċedi l-EUR 40000 ħlief fir-rigward ta' azzjoni li jirreferi għaliha l-Artikolu 4(1)(d) u (g); (d) għandha tirriżulta minn obbligi legali u tal-budget li jkunu ndaħlu għalihom Stati Membri skond l-Artikolu 8; (e) għandha tikkonċerna proġetti implementati skond l-Artikolu 9. 2. Taxxa fuq il-valur miżjud (VAT) m'għandhiex tkun eliġibbli għal rimborż. 3. Nefqa fuq proġetti li jibbenefikaw minn għajnuna Komunitarja oħra ma tkunx eliġibbli. 4. Għall-Istati Membri l-ġodda, nefqa li tkun saret mill-1 ta' Jannar 2004 għandha tkun eliġibbli għal rimborż suġġetta għall-osservanza tal-kondizzjonijiet miġjuba f'din id-Deċiżjoni u fid-deċiżjoni li jirreferi għaliha l-Artikolu 6. Artikolu 12 Talbiet (Klejms) għal rimborż 1. Stati Membri għandhom jissottomettu lill-Kummissjoni it-talbiet tagħhom għal rimborż ta' nefqa fi żmien disa' xhur mid-data li fiha tkun intefqet (saret). It-talbiet għandhom ikunu għal ammont ta' mhux inqas minn EUR 20000. Talbiet għalammont ta' inqas minn EUR 20000 m'għandhomx ikunu pproċessati, sakemm ma jkunux dovutement iġġustifikati. Regoli ddettaljati dwar il-kontenut tat-talbiet għal rimborż jinġiebu fl-Anness I, il-parti Ċ. 2. Talbiet għal proġetti li ma kienux ikkompletati skond l-iskeda li jirreferi għaliha l-Artikolu 3(1)(g) jistgħu biss ikunu aċċettati fejn id-dewmien ikun dovutement iġġustifikat. Fejn dawk it-talbiet ma jkunux aċċettati, l-approprjazzjonijiet Komunitarji jistgħu jkunu diżimpenjati (rtirati). F'kull każ, l-approprjazzjonijiet Komunitarji konnessi ma' din id-Deċiżjoni għandhom ikunu diżimpenjati (rtirati) l-aktar tard sal-31 ta' Diċembru 2008. 3. Meta jissottomettu talbiet għal rimborż, Stati Membri għandhom jivverifikaw u jiċċertifikaw li n-nefqa kienet saret b'osservanza mal-kondizzjonijiet preskritti f'din id-Deċiżjoni, fid-deċiżjoni li jipprovdi għaliha l-Artikolu 6 u mar-regoli ta' l-għotja tal-kuntratti pubbliċi. It-talba għandha tinkludi rendikont dwar l-akkuratezza u l-veraċita tal-kontijiet trasmessi, skond l-għamla miġjuba fl-Anness II. 4. Jekk il-Kummissjoni tikkunsidra li t-talba ma tikkonformax ruħha mal-kondizzjonijiet li jirreferi għalihom il-paragrafu 3, hija għandha titlob lill-Istat Membru biex jissottometti l-ossservazzjonijiet tiegħu dwar il-materja. Jekk l-eżami jikkonferma non-osservanza, il-Kummissjoni għandha tirrifjuta tirrimborża n-nefqa in kwestjoni kollha jew parti minnha u, fejn applikabbli, titlob rimborż tal-pagamenti bil-quddiem. Artikolu 13 Munita Il-programmi ta' kontroll tas-sajd kollha, talbiet għal rimborż ta' nefqa u talbiet għal pagament ta' self għandhom ikunu espressi f'euro. Stati Membri li ma jipparteċipawx fit-tielet stadju ta' l-unjoni ekonomika u monetarja għandhom jispeċifikaw ir-rata tal-kambu użata. Ir-rimborż għandu jsir f'euro bir-rata għax-xahar li fih it-talba tkun irċevuta mill-Kummissjoni. Artikolu 14 Informazzjoni Stati Membri għandhom jipprovdu lill-Kummissjoni u lill-Qorti ta' l-Awdituri kull informazzjoni li jistgħu jitolbu rigward l-implimentazzjoni ta' din id-Deċiżjoni u d-deċiżjoni li jipprovdi għaliha l-Artikolu 6. Huma għandhom iżommu d-dokumenti ta' appoġġ disponibbli għall-Kummissjoni u l-Qorti ta' l-Awdituri għall-inqas għal ħames snin mid-data tar-rimborż. Artikolu 15 Kontrolli 1. Mingħajr preġudizzju għal kontrolli mwettqa mill-Istati Membri skond il-liġijiet nazzjonali, regolamenti u disposizzjonijiet amministrattivi, uffiċjali tal-Kummissjoni u tal-Qorti ta' l-Awdituri jistgħu jwettqu kontrolli fuq il-post ta' proġetti li jibbenefikaw minn kontribuzzjoni finanzjarja. Il-Kummissjoni tista' wkoll tirrikejdi lill-Istat Membru kkonċernat iwettaq kontrolli fuq il-post ta' proġetti li jibbenefikaw minn kontribuzzjoni finanzjarja. Uffiċjali tal-Kummissjoni u tal-Qorti ta' l-Awdituri jistgħu jieħdu sehem f'kontrollo tali. 2. Jekk il-Kummissjoni tikkunsidra li riżorsi Komunitarji ma ntużawx skond il-kondizzjonijiet preskritti f'din id-Deċiżjoni jew fid-deċiżjoni li jipprovdi għaliha l-Artikolu 6, hija għandha tgħarraf lill-Istat Membru kkonċernat. Jekk dawk il-konsiderazzjonijiet ma jkunux ikkonfutati, il-Kummissjoni għandha tnaqqas jew tħassar il-kontribuzzjoni finanzjarja lill-proġetti in kwestjoni. Kull ammont imħallas mhux kif għandu jkun għandu jitħallas lura lill-Kummissjoni, flimkien ma' l-imgħax. Artikolu 16 Rapporti mill-Istati Membri Stati Membri għandhom jibagħtu lill-Kummissjoni l-informazzjoni li tagħmilha posssibbli għaliha tivverifika l-użu magħmul mill-kontribuzzjoni finanzjarja u tagħmel stima ta' l-impatt tal-miżuri li tipprovdi għalihom din id-Deċiżjoni dwar l-attivita ta' kontroll, spezzjoni u sorveljanza. Għal dak il-għan, huma għandhom jissottomettu lill-Kummissjoni: (a) qabel it-30 ta' Marzu ta' kull sena, rapport intermedju ta' stima dwar il-programm ta' kontroll tas-sajd għas-sena ta' qabel li jkopri li ġej: (i) proġetti kkompletati (mitmuma); (ii) l-ispiża tal-proġetti; (iii) l-impatt fuq il-programmi ta' kontroll tas-sajd billi jkunu applikati l-indikaturi elenkati fil-programm; (iv) kull aġġustament għall-programm oriġini. (b) sal-31 ta' Diċembru 2006, rapport finali ta' stima li jkopri li ġej: (i) proġetti kkompletati (mitmuma); (ii) l-ispiża tal-proġetti; (iii) l-impatt fuq il-programmi ta' kontroll tas-sajd billi jkunu applikati l-indikaturi elenkati fil-programm; (iv) kull aġġustament għall-programm oriġinali; (v) l-impatt tal-kontribuzzjoni finanzjarja fuq il-programmi ta' kontroll tas-sajd fuq il-perjodu kollu mill-2001 sa l-2005. Artikolu 17 Rapport tal-Parlament Ewropew u l-Kunsill Fuq il-bażi ta' l-informazzjoni pprovduta mill-Istati Membri skond l-Artikolu 16, il-Kummissjoni għandha, sat-30 ta' Ġunju 2007 l-aktar tard, tissottometti lill-Parlament Ewropew u lill-Kunsill rapport dwar l-applikazzjoni ta' din id-Deċiżjoni u tad-Deċiżjoni 2001/431/KE. Artikolu 18 Miżuri ta' implimentazzjoni Fejn xieraq, regolli ddettaljati għall-implimentazzjoni ta' din id-Deċiżjoni għandhom ikunu adottati skond il-proċedura li jirreferi għaliha l-Artikolu 30(2) tar-Regolament (KE) Nru 2371/2002. Artikolu 19 Disposizzjonijiet transitorji Mill-1 ta Mejju 2004, talbiet għal rimborż konness mal-kontribuzzjoni finanzjarja għan-nefqa approvata fuq il-bażi tad-Deċiżjoni 2001/431/KE għandhom ikunu ssottomessi skond l-Artikolu 12 ta' l-Anness I, il-parti C u l-Anness II ma' din id-Deċiżjoni. Artikolu 20 Applikazzjoni Din id-Deċiżjoni għandha tapplika mill-1 ta' Jannar 2004. Artikolu 21 Destinatarji Din id-Deċiżjoni hija indirizzata lill-Istati Membri. Magħmula fil-Lussemburgu, fid-29 ta' April 2004. Għall-Kunsill Il-President M. McDowell [1] Opinjoni mogħtija fl-1 ta' April 2004 (għadha mhix ippubblikata fil-Ġurnal Uffiċjali). [2] ĠU L 358, 31.12.02, p. 59. [3] ĠU L 154, 09.06.01, p. 22. [4] ĠU C 172, 18.06.99, p. 1. Ftehim kif emendat bid-Deċiżjoni Nru 2003/429/KE tal-Parlament Ewropew u tal-Kunsill (ĠU L 147, ta' l-14.6.2003, p. 25). -------------------------------------------------- ANNESS I A parti Rekwiżiti ta' informazzjoni minimi għall-programmi ta' kontroll tas-sajd annwali li jirreferi għalihom l-Artikolu 3 1. Għal kull proġett il-programm ta' kontroll tas-sajd annwali għandu jispeċifika waħda mill-azzjonijiet li jirreferi għalihom l-Artikolu 4 u l-għan, deskrizzjoni, sid, lokalita, spiża stmata, proċedura amministrattiva li għandha tkun segwita u l-iskeda ta' żmien għat-twettiq tiegħu. 2. Rigward il-bastimenti u l-ajruplani kif jirreferi għalihom l-Artikolu 4(1)(h), il-programm ta' kontroll tas-sajd annwali għandu jispeċifika wkoll: (a) safejn għandhom jintużaw mill-awtoritajiet kompetenti għal-għanijiet ta' kontroll bħala perċentwali ta' l-użu tagħhom matul attivita totali ta' sena; (b) kemm sigħat jew jiem matul sena dawn ikunu użati għal għanijiet ta' kontroll tas-sajd; (ċ) fil-każ ta' modernizzazzjoni, it-tul ta' żmien li jibqgħu jservu. 3. Kull meta possibbli, għandu jkun hemm pubbliċità rigward l-appoġġ finanzjarju mill-Komunità. B parti Regoli ddettaljati dwar azzjonijiet eliġibbli miġjuba fl-Artikolu 4 1. Apparati ta' lokalizzazzjoni tal-bastimenti li jirrefferi għalihom l-Artikolu 4(1)(b)(i) għandhom ikunu konformi mad-disposizzjonijiet preskritti mir-regoli Komunitarji relevanti. 2. In-nefqa magħmula għall-azzjoni li jipprovdi għaliha l-Artikolu 4(1)(d) għandha tkun irrimborżata sal-punt li hija tkun eliġibbli għal rimborż b'konformita mar-regoli nazzjonali relevanti. 3. In-nefqa magħmula għax-xiri tat-tagħmir li jirreferi għalih l-Artikolu 4(1)(h) tista' tkun irrimborżata sal-punt li hija tintuża għal attivita ta' kontroll tas-sajd, kif iddikjarat mill-Istat Membru kkonċernat. C parti Regoli dwar talbiet għal rimborż kif jirreferi għalihom l-Artikolu 12 Talbiet għal rimborż jinkludu li ġej: 1. referenza għad-deċiżjoni li jirreferi għaliha l-Artikolu 6 u t-tabella annessa magħha li tispeċifika l-għajnuna mogħtija; 2. lista tad-dokumenti ta' appoġġ kollha kklassifikati skond il-proġett; 3. l-ammont mitlub mingħajr VAT, ikklassifikat skond il-proġett; 4. deskrizzjoni qasira ta' kull proġett li għalih ikun intalab rimborż fuq dak li jkun inkiseb, akkompanjat minn stima ta' l-impatt ta' l-investiment fuq l-attivita ta' mmonitorjar, kontroll u sorveljanza u tbassir ta' l-użu tiegħu. -------------------------------------------------- ANNESS II RENDIKONT TA' NEFQA' NEFQA PUBBLIKA MAGĦMULAFIT-TWETTIQ TAL-PROGRAMM NAZZJONALI GĦALL- IMPLIMENTAZZJONI TAL-KONTROLL, SPEZZJONI U SISTEMI TA' SORVELJANZA FUQ ATTIVITAJIET TA' SAJD kif sar provvediment għalihom fl-Artiklu 12 tad-Deċiżjoni tal-Kunsill 2004/ …/KE Deċiżjoni tal-Kummissjoni ta'/Nru | … | Referenza nazzjonali (jekk hemm) | … | Jiena, hawn taħt iffirmat, … li qed nirrappreżenta l-awtorità u l-proċeduri rilevanti … ta' finanzi u kontroll ta' awtorità, b'dan niċċertifika, wara verifikazzjoni, li l-ammonti kollha murija hawn taħt jirrappreżentaw l-ispiża totali, imħallsa f'200, skond il-leġislazzjoni nazzjonali rilevanti, fir-rigward ta' proġetti approvati u li jirreferu għal azzjonijiet imniżżlin f'Artiklu 4(1) tad-Deċizjoni tal-Kunsill 2004/ …/KE (a) | teknoloġija tal-kompjuter u retikolati IT | … | EUR | (b) | teknoloġija tal-kontroll remot (proġetti dwar lokalizzazzjoni ta' bastimenti u proġetti ta' rekordjar u rapportar) | … | EUR | (ċ) | proġetti pilota dwar teknoloġiji ġodda | … | EUR | (d) | programmi ta' taħriġ u bdil dwar kontroll ta' uffiċjali fid-dipartiment | … | EUR | (e) | skemi pilota ta' ispezzjoni u osservanza | … | EUR | (f) | stima ta' nefqa pubblika fiz-zona ta' kontroll | … | EUR | (g) | laqgħat ta' konsultazzjoni u media | … | EUR | (h) | akkwist u modernizzazzjoni ta' kontroll, apparat ta' spezzjoni u sorveljanza | … | EUR | | | | EUR | --------------------------------------------------